Document ID: 32004R2182

Reference:
21.12.2004
LV
Eiropas Savienības Oficiālais Vēstnesis
L 373/1
PADOMES REGULA (EK) Nr. 2182/2004
(2004. gada 6. decembris)
par medaļām un žetoniem, kas līdzīgi euro monētām
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 123. panta 4. punkta trešo teikumu,
ņemot vērā Komisijas priekšlikumu,
ņemot vērā Eiropas Centrālās bankas atzinumu (1),
tā kā:
(1)
Saskaņā ar Padomes Regulu (EK) Nr. 974/98 (1998. gada 3. maijs) par euro ieviešanu (2), 1999. gada 1. janvārī euro kļuva par likumīgo maksāšanas līdzekli iesaistītajās dalībvalstīs, kā arī trešās valstīs, kuras ar Kopienu noslēgušas nolīgumu par euro ieviešanu, proti, Monako, Sanmarīno un Vatikānā.
(2)
Padomes Regulā (EK) Nr. 975/98 (1998. gada 3. maijs) par apgrozībai paredzēto euro monētu nominālvērtībām un tehniskajiem datiem (3) ir definētas euro monētu pamatpazīmes. Kopš to ieviešanas 2002. gada janvārī euro monētas visā eirozonā ir apgrozībā kā vienīgais likumīgais maksāšanas līdzeklis no metāla.
(3)
Komisijas Ieteikumā 2002/664/EK (2002. gada 19. augusts) par medaļām un žetoniem, kas līdzīgi euro monētām (4), ieteikts vairīties no dažām vizuālām iezīmēm, pārdodot, ražojot, glabājot, importējot un izplatot tirdzniecības vai citos komerciālos nolūkos medaļas un žetonus, kuru izmēri ir tuvi euro monētu izmēriem.
(4)
Ar Komisijas 1997. gada 23. jūlija Paziņojumu par euro simbola lietošanu ir ieviests attiecīgais simbols (€), un visi naudas lietotāji aicināti izmantot šo simbolu, apzīmējot naudas summas, kas denominētas euro.
(5)
Ar Komisijas 2001. gada 22. oktobra Paziņojumu par euro monētu vienotās puses dizaina autortiesību aizsardzību (5) ir noteikti pasākumi, kas jāveic, reproducējot euro monētu vienotās puses noformējumu.
(6)
Euro monētu vizuālās pazīmes Komisija publicēja 2001. gada 28. decembrī (6).
(7)
Pilsoņiem var tikt radīts iespaids, ka medaļām un žetoniem, uz kuriem ir uzraksts “euro” vai “euro cent”, euro simbols vai kuri ir tā noformēti, ka atgādina euro monētu vienoto pusi vai euro monētu jebkuras valsts puses noformējumu, ir likumīga maksāšanas līdzekļa statuss dalībvalstīs, kas pieņēmušas euro, vai kādā no iesaistītajām trešām valstīm.
(8)
Pastāv aizvien lielāks risks, ka medaļas un žetonus, kuru izmēri un metāla īpašības ir līdzīgas euro monētu izmēriem un metāla īpašībām, varētu nelikumīgi izmantot euro monētu vietā.
(9)
Tādēļ būtu lietderīgi nepārdot, neražot, neimportēt un neizplatīt tirdzniecības vai citos komerciālos nolūkos medaļas un žetonus, kam ir euro monētām līdzīgas vizuālās pazīmes, izmēri vai metāla īpašības.
(10)
Katrai dalībvalstij pašai jāievieš sankcijas, ko piemēro par pārkāpumiem, lai visur Kopienā panāktu euro monētu līdzvērtīgu aizsardzību, nošķirot tās no līdzīgām medaļām un žetoniem,
IR PIEŅĒMUSI ŠO REGULU.
1. pants
Definīcijas
Šajā regulā ir izmantotas šādas definīcijas:
a)
“euro” ir iesaistīto dalībvalstu, kā tās definētas Regulas (EK) Nr. 974/98 1. pantā, likumīgā naudas vienība, un to iesaistīto trešo valstu likumīgā naudas vienība, kuras ar Kopienu noslēgušas nolīgumu par euro ieviešanu, turpmāk – “iesaistītās trešās valstis”;
b)
“euro simbols” ir simbols, kas apzīmē euro (€), kā attēlots un aprakstīts I pielikumā;
c)
“medaļas un žetoni” ir tādi metāla objekti, kuri nav monētu kalšanai paredzētas sagataves un kuriem ir monētas izskats un/vai tehniskās īpašības, bet kuri nav emitēti saskaņā ar iesaistīto dalībvalstu vai iesaistīto trešo valstu tiesību aktiem vai citiem ārvalstu tiesību aktiem un kuras tādēļ nav likumīgs maksāšanas līdzeklis;
d)
“zelts”, “sudrabs” un “platīns” ir sakausējumi, kuru sastāvā ir vismaz, attiecīgi, 375, 500 vai 850 svara tūkstošdaļas zelta, sudraba vai platīna. Šī definīcija neattiecas uz dalībvalstīs piemērotajiem cēlmetālu raudzes noteikumiem;
e)
“Eiropas Tehnikas un zinātnes centrs” (turpmāk – “ETZC”) ir struktūrvienība, kas izveidota 2004. gada 29. oktobrī ar Komisijas Lēmumu;
f)
“references joslas” nozīme ir izskaidrota II pielikuma 1. iedaļā.
2. pants
Noteikumi par aizsardzību
Ņemot vērā 3. un 4. pantu, medaļas uz žetonus aizliegts ražot, pārdot, importēt un izplatīt tirdzniecības vai citos komerciālos nolūkos, ja
a)
uz to virsmas ir vārdi “euro” vai “euro cent”, vai euro simbols;
b)
to izmēri ir references joslā; vai
c)
medaļu un žetonu virsmas dizains ir līdzīgs euro monētu jebkuras valsts aversa puses dizainam vai kopējam reversa puses dizainam, vai ja tas ir identisks vai līdzīgs 2 euro monētas jostas dizainam.
3. pants
Izņēmumi
1.   Medaļas un žetoni ar uzrakstiem “euro” vai “euro cent”, vai euro simbolu bez asociētas nominālvērtības nav aizliegti, ja to izmēri nav references joslā.
2.   Medaļas un žetoni, kuru izmēri ir references joslā, nav aizliegti, ja
a)
to vidū ir caurums, kas lielāks par 6 milimetriem, vai ja tiem ir daudzstūra forma, malu skaitam nepārsniedzot sešas, ar noteikumu, ka ir ievērots c) apakšpunkta ii) punkta nosacījums; vai
b)
tie ir izgatavoti no zelta vai sudraba, vai platīna; vai
c)
ja tie atbilst šādiem nosacījumiem:
i)
medaļu un žetonu diametra un jostas augstuma kombinācijas konsekventi ir ārpus diapazona, kas katram konkrētajam gadījumam noteikts II pielikuma 2. iedaļā; un
ii)
medaļu un žetonu diametra un metāla īpašību kombinācijas konsekventi ir ārpus diapazona, kas katram konkrētajam gadījumam noteiks II pielikuma 3. iedalā.
4. pants
Izņēmuma stāvoklis, ko piešķir ar atļaujām
1.   Gadījumos, kad nepastāv sajaukšanas iespēja, Komisija var piešķirt īpašas atļaujas izmantot vārdus “euro” vai “euro cent”, vai euro simbolu, paredzot kontrolētus lietojuma nosacījumus. Šādos gadījumos dalībvalstī attiecīgajam saimnieciskās darbības subjektam ir jābūt skaidri identificējamam uz medaļas vai žetona virsmas, un medaļas vai žetona aversa vai reversa pusē ir jāiespiež norāde “nav likumīgs maksāšanas līdzeklis”.
2.   Komisijas kompetencē ir konstatēt, vai dizains ir “līdzīgs” 2. panta c) apakšpunkta nozīmē.
5. pants
Jau izgatavotās medaļas un žetoni
Medaļas un žetonus, kas izlaisti pirms šīs regulas stāšanās spēkā un kas neatbilst 2., 3. un 4. pantā izklāstītajiem nosacījumiem, var turpināt lietot līdz, vēlākais, 2009. gada beigām, izņemot gadījumus, kad tos var izmantot euro monētu vietā. Tādas medaļas un žetonus vajadzības gadījumā reģistrē saskaņā ar dalībvalstu attiecīgajām procedūrām, un par tiem informē ETZC.
6. pants
Sankcijas
1.   Dalībvalstis paredz noteikumus par sankcijām, ko piemēro šīs regulas pārkāpumiem, un veic visus vajadzīgos pasākumus, lai nodrošinātu minēto noteikumu īstenošanu. Paredzētajām sankcijām jābūt efektīvām, samērīgām un preventīvām.
2.   Dalībvalstis līdz 2005. gada 1. jūlijam pieņem normatīvus un administratīvus aktus, lai piemērotu šo pantu. Tās par to tūlīt informē Komisiju.
7. pants
Piemērojamība
Šī regula ir spēkā iesaistītajās dalībvalstīs, kā noteikts Regulā (EK) Nr. 974/98.
8. pants
Stāšanās spēkā
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs saskaņā ar Eiropas Kopienas dibināšanas līgumu.
Briselē, 2004. gada 6. decembrī
Padomes vārdā —
priekšsēdētājs
H. HOOGERVORST
(1)  OV C 134, 12.5.2004., 11. lpp.
(2)  OV L 139, 11.5.1998., 1. lpp. Regulā grozījumi izdarīti ar Regulu (EK) Nr. 2596/2000 (OV L 300, 29.11.2000., 2. lpp.).
(3)  OV L 139, 11.5.1998., 6. lpp. Regulā grozījumi izdarīti ar Regulu (EK) Nr. 423/1999 (OV L 52, 27.2.1999., 2. lpp.).
(4)  OV L 225, 22.8.2002., 34. lpp.
(5)  OV C 318, 13.11.2001., 3. lpp.
(6)  OV C 373, 28.12.2001., 1. lpp.
I PIELIKUMS
EURO SIMBOLS, KAS MINĒTS 1. PANTĀ
II PIELIKUMS
1.   Regulas 1. pantā minētās references joslas definīcija
a)
References josla medaļu un žetonu izmēriem ir diametra izmēru un jostas augstuma izmēru kombināciju kopa, kas ir, attiecīgi, diametra references diapazonā un jostas augstuma references diapazonā.
b)
Diametra references diapazons ir no 19,00 milimetriem līdz 28,00 milimetriem.
c)
Jostas augstuma references diapazons ir no 7,00 % līdz 12,00 % no katras vērtības, kas ir diametra references diapazonā.
2.   Regulas 3. panta 2. punkta c) apakšpunkta i) punktā minētie diapazoni
Noteiktie diapazoni
Diametrs
(mm)
Jostas augstums
(mm)
1.
19,45–20,05
1,63–2,23
2.
21,95–22,55
1,84–2,44
3.
22,95–23,55
2,03–2,63
4.
23,95–24,55
2,08–2,68
5.
25,45–26,05
1,90–2,50
3.   Regulas 3. panta 2. punkta c) apakšpunkta ii) punktā minētie diapazoni
Diametrs (mm)
Metāla īpašības
1.
19,00–21,94
Elektrības vadītspēja ir no 14,00 līdz 18,00 % IACS
2.
21,95–24,55
Elektrības vadītspēja ir:
—
no 14,00 līdz 18,00 % IACS; vai
—
no 4,50 līdz 6,50 % IACS, ja vien medaļa vai žetons nav no viena sakausējuma un tā magnētiskais moments nav robežās no 1,0 līdz 7,0 μVs.cm
3.
24,56–26,05
Elektrības vadītspēja ir:
—
no 15,00 līdz 18,00 % IACS; vai
—
no 13,00 līdz 15,00 % IACS, ja vien medaļa vai žetons nav no viena sakausējuma un tā magnētiskais moments nav robežās no 1,0 līdz 7,0 μVs.cm
4.
26,06–28,00
Elektrības vadītspēja ir no 13,00 līdz 15,00 % IACS, ja vien medaļa vai žetons nav no viena sakausējuma un tā magnētiskais moments nav robežās no 1,0 līdz 7,0 μVs.cm
4.   Grafiskais attēlojums
Šajā grafikā ir simboliski attēlotas šajā pielikumā ietvertās definīcijas:

Summary:
Euro monētām līdzīgas medaļas un žetoni
Euro monētām līdzīgas medaļas un žetoni
KOPSAVILKUMS:
Regula (EK) Nr. 2182/2004 par medaļām un žetoniem, kas līdzīgi euro monētām
KĀDS IR ŠĪS REGULAS MĒRĶIS?
Tajā ir izklāstīti vienoti nosacījumi attiecībā uz euro monētām līdzīgu medaļu un žetonu ražošanu, lai aizsargātu iedzīvotājus no sajaukšanas vai krāpšanas riska.
Tajā ir noteikti ar euro saistītas terminoloģijas lietošanas noteikumi, kā arī medaļu/žetonu un euro monētu pieļaujamā tehniskā līdzība.
SVARĪGĀKIE ASPEKTI
Regula ir izstrādāta, lai aizsargātu sabiedrību no sajaukšanas vai krāpšanas riska, ko rada metāla objekti, piemēram, medaļas un žetoni, kas ir ļoti līdzīgi euro monētām. Šādas medaļas un žetonus var ne vien sajaukt ar likumīgiem maksāšanas līdzekļiem (tās ir monētas vai banknotes, kuras pieņem, veicot maksājumus), bet arī nelikumīgi izmantot euro monētu vietā.
Šajā regulā medaļas un žetoni ir definēti kā tādi metāla objekti, kuriem ir monētas izskats un/vai tehniskās īpašības, bet kuri nav emitēti saskaņā ar iesaistīto ES valstu vai ārpussavienības valstu tiesību aktiem vai citiem ārvalstu tiesību aktiem un kuri tādēļ nav likumīgs maksāšanas līdzeklis.
Ar šo regulu aizliedz tādu medaļu un žetonu ražošanu, pārdošanu, importēšanu un izplatīšanu (tirdzniecības vai citos komerciālos nolūkos), kuriem ir vizuālas iezīmes vai īpašības, kas ir līdzīgas vienotajai valūtai.
Uz medaļu un žetonu virsmas nedrīkst būt:
uzrakstu “euro” vai “euro cent”;
euro simbola.
Tiem nedrīkst būt arī šādu elementu:
euro monētām līdzīgs virsmas dizains;
Eiropas Savienības (ES) valstu suverenitātes simboli;
euro monētu joslas forma vai dizains vai euro simbols.
Visbeidzot, medaļu un žetonu izmēri nedrīkst būt tādi paši kā euro monētām. Eiropas Komisijai ir pienākums noteikt, vai metāla objekts ir medaļa vai žetons un vai uz to attiecas šajā regulā paredzētie aizliegumi.
Medaļas un žetoni ar uzrakstiem “euro” vai “euro cent”, vai euro simbolu bez asociētas nominālvērtības ir atļauti, ja to izmēri būtiski atšķiras no euro monētu izmēriem un ja to dizains nelīdzinās iepriekš minētajiem dizaina elementiem un simboliem. Ja to izmēri tomēr ir ļoti līdzīgi euro monētu izmēriem, tad to vidū ir jābūt caurumam vai tiem ir jābūt daudzstūra formā, malu skaitam nepārsniedzot sešas, vai arī jābūt izgatavotiem no zelta, sudraba vai platīna, vai arī jābūt konsekventi ārpus noteiktā diapazona.
Gadījumos, kad nepastāv sajaukšanas iespēja, Komisija var piešķirt īpašas atļaujas izmantot vārdus “euro” vai “euro cent”, vai euro simbolu. Šādos gadījumos ES valstī attiecīgajam saimnieciskās darbības subjektam ir jābūt skaidri identificējamam uz medaļas vai žetona virsmas.
Ja medaļai vai žetonam ir arī asociēta nominālvērtība, tad aversa vai reversa pusē ir jāiespiež norāde “nav likumīgs maksāšanas līdzeklis”.
Euro monētu — vienīgo monētu, kas eurozonā ir likumīgs maksāšanas līdzeklis — nominālvērtības un tehniskie dati ir noteikti Padomes Regulā (ES) Nr. 729/2014.
Medaļas un žetonus, kas izlaisti pirms šīs regulas stāšanās spēkā, varēja lietot līdz 2009. gada beigām ar nosacījumu, ka tos neizmanto euro monētu vietā. Tādas medaļas un žetonus reģistrē saskaņā ar attiecīgajām ES valstu procedūrām, un par tiem informē Eiropas Tehnikas un zinātnes centru.
Šī regula ir piemērojama visās ES valstīs, kurās euro tika ieviests 2002. gadā (Austrijā, Beļģijā, Francijā, Grieķijā, Itālijā, Īrijā, Luksemburgā, Nīderlandē, Portugālē, Somijā, Spānijā un Vācijā). Tās darbības jomu paplašināja ar Regulu (EK) Nr. 2183/2004, kas grozīta ar Regulu (EK) Nr. 47/2009, iekļaujot tajā ES valstis, kurās euro vēl nav ieviests. ES valstīm līdz 2005. gada 1. jūlijam bija jāparedz un jāīsteno noteikumi par sankcijām, ko piemēro šīs regulas pārkāpumu gadījumā.
KOPŠ KURA LAIKA REGULA IR PIEMĒROJAMA?
              
Tā ir piemērojama kopš 2004. gada 21. decembra.
PAMATDOKUMENTS
            
Padomes Regula (EK) Nr. 2182/2004 (2004. gada 6. decembris) par medaļām un žetoniem, kas līdzīgi euro monētām (OV L 373, 21.12.2004., 1.–6. lpp.)
Regulas (EK) Nr. 2182/2004 turpmākie grozījumi ir iekļauti pamattekstā. Šai konsolidētajai versijai ir tikai dokumentāla vērtība.
Pēdējo reizi atjaunots: 02.02.2017